DA Den Europæiske Unions Tidende L 92/25

KOMMISSIONENS FORORDNING (EF) Nr. 307/2008

af 2. april 2008

om fastsættelse i medfør af Europa-Parlamentets og Rådets forordning (EF) nr. 842/2006 af mindstekrav til uddannelsesprogrammer og betingelser for gensidig anerkendelse af uddannelsesbeviser for personale for så vidt angår luftkonditioneringsanlæg i visse motorkøretøjer, der indeholder visse fluorholdige drivhusgasser

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 842/2006 af 17. maj 2006 om visse fluorholdige drivhusgasser (1), særlig artikel 5, stk. 1, og

ud fra følgende betragtninger:

(1) Europa-Parlamentets og Rådets direktiv 2006/40/EF af 17. maj 2006 om emissioner fra luftkonditioneringsanlæg i motorkøretøjer og om ændring af Rådets direktiv 70/156/EØF (2) gør anvendelsen af luftkonditioneringsanlæg med lavt globalt opvarmningspotentiale obligatorisk i motorkøretøjer fra og med 2011. Som en kortsigtet foranstaltning påkræves det i forordning (EF) nr. 842/2006, at der fastsættes regler om de fornødne kvalifikationer for personale, der genvinder fluorholdige drivhusgasser fra sådanne anlæg.

(2) Personale, der er tilmeldt et uddannelsesforløb med henblik på at erhverve et uddannelsesbevis, bør i en begrænset periode have tilladelse til at udføre aktiviteter, som er omfattet af uddannelsesforløbet, og hvortil der kræves et uddannelsesbevis, under forudsætning af, at personale, som har et sådant bevis, fører tilsyn dermed.

(3) For at muliggøre uddannelse og autorisation af personale, som for øjeblikket arbejder inden for de områder, der er omfattet af denne forordning, uden at afbryde deres faglige arbejde, er der behov for en passende overgangsperiode, hvori personale, som er uddannet under de eksisterende uddannelsesprogrammer eller har erhvervserfaring, kan anses for at have de fornødne kvalifikationer i forhold til forordning (EF) nr. 842/2006.

(4) Med henblik på at undgå unødvendigt administrativt arbejde bør det være tilladt at anerkende eksisterende uddannelsesprogrammer under forudsætning af, at de omfattede færdigheder og den omfattede viden samt det pågældende uddannelsesprogram svarer til de mindstekrav, der er påtænkt i denne forordning.

(5) Officielt udpegede uddannelsesorganer bør sikre, at mindstekravene i denne forordning overholdes, og dermed bidrage til en faktisk og effektiv gensidig anerkendelse af uddannelsesbeviser i hele Fællesskabet.

(6) Der skal gives meddelelse til Kommissionen om uddannelsesprogrammerne for de uddannelsesbeviser, som er genstand for gensidig anerkendelse, i det format, der er fastsat i Kommissionens forordning (EF) nr. 308/2008 af 2. april 2008 om fastsættelse i medfør af Europa-Parlamentets og Rådets forordning (EF) nr. 842/2006 af formatet til meddelelse om medlemsstaternes uddannelses- og autorisationsprogrammer (3). Der skal gives meddelelse til Kommissionen om anerkendelse af eksisterende uddannelsesprogrammer eller erhvervserfaring i en overgangsperiode.

(7) Foranstaltningerne i denne forordning er i overensstemmelse med udtalelse fra det udvalg, der er nedsat i medfør af artikel 18, stk. 1, i Europa-Parlamentets og Rådets forordning (EF) nr. 2037/2000 (4) —

UDSTEDT FØLGENDE FORORDNING:

Artikel 1

Genstand

Denne forordning fastsætter mindstekrav til uddannelsesprogrammer for personale, der genvinder visse fluorholdige drivhusgasser fra luftkonditioneringsanlæg i motorkøretøjer, som falder inden for anvendelsesområdet for direktiv 2006/40/EF, samt betingelserne for gensidig anerkendelse af uddannelsesbeviser udstedt i overensstemmelse med disse krav.

Artikel 2

Uddannelse af personale

1. Kun personale, der har et uddannelsesbevis som omhandlet i artikel 3, anses for at have de fornødne kvalifikationer til at udføre de i artikel 1 omhandlede aktiviteter.

2. Stk. 1 finder ikke anvendelse i en periode på maksimalt 12 måneder for personale, der er tilmeldt et uddannelsesforløb med det formål at erhverve et uddannelsesbevis, under forudsætning af, at aktiviteten udføres under tilsyn af en person, der anses for at have de fornødne kvalifikationer.

3. Medlemsstaterne kan beslutte, at stk. 1 indtil senest den 4. juli 2010 ikke finder anvendelse for:

a) personale, som har et bevis, der er udstedt under eksisterende uddannelsesprogrammer til de i artikel 1 omhandlede aktiviteter, som er identificeret som sådan af medlemsstaten, eller

b) personale med erhvervserfaring inden for de i artikel 1 omhandlede aktiviteter, som er tilegnet inden den 4. juli 2008.

Dette personale skal i den periode, der er anført i det første afsnit, anses for at have de fornødne kvalifikationer til at udføre den i artikel 1 omhandlede aktivitet.

Artikel 3

Udstedelse af uddannelsesbeviser til personale

1. Der skal ved national lovgivning eller nationale regler oprettes et uddannelsesorgan, eller en kompetent myndighed i medlemsstaten eller andre institutioner med bemyndigelse dertil skal udpege et uddannelsesorgan.

2. Det i artikel 1 omhandlede uddannelsesorgan udsteder et uddannelsesbevis til personale, som har gennemført et uddannelsesforløb, der omfatter de i bilaget anførte mindstekrav til færdigheder og viden.

3. Uddannelsesbeviset skal som minimum indeholde følgende:

a) navnet på uddannelsesorganet, indehaverens fulde navn og et registreringsnummer

b) den aktivitet, som indehaveren af uddannelsesbeviset er berettiget til at udføre

c) udstedelsesdato og udsteders underskrift.

4. Hvis et eksisterende uddannelsesforløb dækker de i bilaget anførte mindstekrav til færdigheder og viden, men det tilhørende bevis ikke omfatter de elementer, der er foreskrevet i denne artikels stk. 3, kan et uddannelsesorgan som omhandlet i stk. 1 udstede et uddannelsesbevis til indehaveren af denne kompetence uden at gentage uddannelsesforløbet.

Artikel 4

Meddelelse

1. Senest den 4. juli 2008 giver medlemsstaterne Kommissionen meddelelse om, hvorvidt de har til hensigt at anvende litra a) eller b) i artikel 2, stk. 3, ved at identificere de eksisterende uddannelsesprogrammer eller betingelser baseret på erhvervserfaring, der danner grundlag for at anse personale for at have de fornødne kvalifikationer.

2. Senest den 4. januar 2009 giver medlemsstaterne Kommissionen meddelelse om navne og kontaktoplysninger for uddannelsesorganer for personale omfattet af artikel 3, stk. 1, og om betegnelser for uddannelsesbeviser for personale, der overholder kravene i artikel 3, stk. 2, og bilaget, under anvendelse af det i forordning (EF) nr. 308/2008 fastsatte format.

3. Medlemsstaterne ajourfører den i medfør af stk. 2 indsendte meddelelse med relevante nye oplysninger og indsender den straks til Kommissionen.

Artikel 5

Betingelser for gensidig anerkendelse

1. Medlemsstaterne anerkender gensidigt uddannelsesbeviser udstedt i andre medlemsstater i overensstemmelse med artikel 3.

2. Medlemsstaterne kan forlange, at indehavere af uddannelsesbeviser udstedt i en anden medlemsstat skal tilvejebringe en oversættelse af beviset til et andet officielt fællesskabssprog.

Artikel 6

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 2. april 2008. På Kommissionens vegne Stavros DIMAS Medlem af Kommissionen

(1) EUT L 161 af 14.6.2006, s. 1.

(2) EUT L 161 af 14.6.2006, s. 12.

(3) Se side 28 i denne EUT.

(4) EFT L 244 af 29.9.2000, s. 1. Senest ændret ved Kommissionens beslutning 2007/540/EF (EUT L 198 af 31.7.2007, s. 35).